  Виталий Пронин Нылпиослэн правооссыя оскем мурт Ольга Авдеева.Шаерамы 327 сюрс пиналъёс будо. Кыӵе шуг-секытъёслэсь соосты утёно, вераз нылпиослэн правооссыя оскем мурт Ольга Авдеева. Шаерамы нылпиослэн правооссыя оскем мурт 2010-тӥ арысен гинэ ужаны кутскиз ке но, дораз вазиськисьёслэн лыдзы 4 сюрслэсь ортчемын ни. Сюлмаськытӥсь юанъёсынызы ӵемгес вазисько Ижевск но Сарапул городъёсын, Сарапул но Дэри ёросъёсын улӥсьёс. Анай-атайёслы визь-кенеш сётэм сяна, нылпиослэн правооссыя оскем мурт кенеше юрттэт курыса вазиськем пиналъёсын но. - Мон доры котькуд адями - пичиез но, бадӟымез но - вазиськыны быгатэ, ужало пӧсь телефонъёс, - шуэ Ольга Авдеева. - Эн кышкалэ, жингыртӥсьёслэсь ним-тулзэс ум шараяське, верам адресъёсъя одно ик эскерыны потаськомы. Тау кариськомы сак синмо но пелё бускельёслы: ялан бӧрдӥсь пиналъёс пумысен иворто. Кылем ар куспын анай луон правоез таламын 463 муртлэн, эшшо 126 анайлы ӝыны ар ӵоже тупатскыны луонлык сётэмын, 35-езлы пиналъёсыз берыктэмын вал. Жингыртӥсьёс трос. Кылем ар куспын 194 эскерон радъямын. 13 семья учётэ султытэмын, 3 семьяысь нылпиоссы таламын, 18 анай-атайёс кыл кутытон улэ кыскемын. 7 пинал ассэ ачиз быдтӥз, 3 нылпи, йырез усыкмытӥсь арбериосын герӟаськыса, улонэныз люкиськиз, 3-ез, ӝужыт коркаысь усьыса, кулӥз, 1 пинал тылын ӝоказ, 1-зэ ток шуккиз, 1 пинал вуэ выйиз. Со сяна, 58 пинал сантэмамын. - 96 процентаз учыръёсы нылпиосты сантэмало тодмоос, сюратайёс, матысь ӵыжы-выжыос, - шуэ Ольга Авдеева. - Одӥгаз учырын нылашез 3 ар сантэмаса возем сюратаез. Дышетӥсьёслы, бускельёслы, эмъясьёслы сакгес кариськоно. Ольга Авдеева: Тау кариськомы сак синмо но пелё бускельёслы: ялан бӧрдӥсь пиналъёс пумысен иворто. Востэм пиналъёсын артэ сьӧраз ортчем нылпиос но трос. Кылем ар куспын быдэ вуымтэос 850 йыруж лэсьтӥзы, со пӧлысь 177-ез лэсьтэмын кудӟем йырын. Адями виён учыръёс но пусъемын, 271 мурт выльысь йыруж лэсьтэмез понна ӝегатэмын. Быдэ вуымтэ йыртэмасьёс понна кылем ар пумын Ижын выльысь усьтэмын вал нимысьтыз центр. 4 толэзь куспын отчы вуылӥзы ни 38 покчи йыртэмасьёс. Оскем потэ, та нылпиослэн улон шоры учконзы одно ик умой пала воштӥськоз шуыса. Озьы ик Ольга Авдеева кӧня ке кыл вераз Ростов-на-Дону городын ортчем Россиысь нылпиослэн правооссыя оскем муртъёслэн съездзы сярысь. Оскем муртъёс законэ куд-ог воштонъёс пыртыны ӵектӥзы. Кылсярысь, та вакытэ 15 аресъем пиналъёсты кужмысь эмъяны но нылпи сюрон учыр дыръя аборт лэсьтытыны уг луы. Ольга Леонидовна верамъя, та лыдпусэз, пе, 17-18 аресозь будэтоно вал. Оло, югдур пичи ке но умой пала воштӥськысал. Пӧсь телефон: 8 (3412) 57-10-49, 57-10-27 Валентина Емельянова Туспуктэм: udmur.rfdeti.ru Теги: Нылпиос семья утён  